**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Μαρτίου 2023, ημέρα Τετάρτη και ώρα 10.05΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κυρίου Βασιλείου Διγαλάκη, με θέμα ημερήσιας διάταξης, επεξεργασία και εξέταση των σχεδίων νόμων του Υπουργείου Πολιτισμού και Αθλητισμού:

Α. «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025» και

Β. «Κύρωση Συμφωνίας Συνεργασίας στους τομείς του πολιτισμού και της εκπαίδευσης μεταξύ της Κυβέρνησης της Ελληνικής Δημοκρατίας  και της Κυβέρνησης της Λαϊκής Δημοκρατίας του Μπαγκλαντές».

Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Νικόλαος Γιατρομανωλάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μπαραλιάκος Ξενοφών (Φώντας), Μπαρτζώκας Αναστάσιος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζαχαριάδης Κωνσταντίνος, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Στολτίδης Λεωνίδας, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, καλημέρα. Ξεκινάει η συνεδρίαση της Επιτροπής μας, με θέμα ημερήσιας διάταξης, την επεξεργασία και εξέταση των σχεδίων νόμων του Υπουργείου Πολιτισμού και Αθλητισμού «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022 – 2025» και «Κύρωση της Συμφωνίας Συνεργασίας στους Τομείς Πολιτισμού και Εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές».

Με βάση το άρθρο 112 του Κανονισμού, η συζήτηση των δύο αυτών Κυρώσεων θα γίνει σε μία συνεδρίαση και παρακαλώ τους Εισηγητές, Εισηγήτριες και Ειδικούς Αγορητές και Ειδικές Αγορήτριες να τοποθετηθούν και για τις δύο συμβάσεις από κοινού, κατά τη διάρκεια της ομιλίας τους.

Τον λόγο έχει ο Εισηγητής της Πλειοψηφίας, κύριος Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Κύριε Υφυπουργέ, κυρίες και κύριοι συνάδελφοι, με τις διατάξεις των υπό συζήτηση νομοσχεδίων, κυρώνονται και έχουν την ισχύ, που ορίζει το άρθρο 28, παράγραφος 1 του Συντάγματος, το Εκτελεστικό Πρόγραμμα της Πολιτιστικής Συνεργασίας, μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας, για τα έτη 2022 – 2025, όπως επίσης και η Συμφωνία Συνεργασίας στους Τομείς του Πολιτισμού και της Εκπαίδευσης, μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές.

Στο πλαίσιο της εθνικής στρατηγικής της, η χώρα μας επιδιώκει τη συνεργασία στον τομέα του πολιτισμού και της εκπαίδευσης, μέσω της προώθησης σχέσεων φιλίας και συνεργασίας, καθώς και την ενίσχυση της αμοιβαίας γνώσης και κατανόησης του πολιτισμού, μεταξύ των χωρών.

Ειδικότερα, στόχος είναι η καθιέρωση συνεργασιών της Ελλάδας, με τις άλλες χώρες, στον τομέα του πολιτισμού και η διευκόλυνση, η υποστήριξη και η κοινή χρήση βέλτιστων πρακτικών, για την ανάληψη κοινών πρωτοβουλιών. Άλλωστε, η χώρα μας συμμετέχει ενεργά στη διαμόρφωση της διεθνούς πολιτικής, για την πρόληψη και την καταπολέμηση της παράνομης διακίνησης πολιτιστικών αγαθών, συμμετέχοντας, με ευρείας απήχησης πρωτοβουλίες, σε διεθνείς οργανισμούς, φόρα, διμερή και πολυμερή συνεργατικά σχήματα της μεταφοράς τεχνογνωσίας και προώθησης καλών πρακτικών προστασίας και διαχείρισης.

Εκκινώντας από το Εκτελεστικό Πρόγραμμα Πολιτιστικής Συνεργασίας, μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού, θα ήθελα να τονίσω ότι η Συμφωνία αναδεικνύει την έμφαση, που δίνουμε, στην περαιτέρω ανάπτυξη των σχέσεων μας, στο πλαίσιο των οποίων ο πολιτιστικός τομέας παίζει σημαντικό ρόλο. Η εν λόγω Συμφωνία δίνει τη δυνατότητα συνεργασιών τόσο στον τομέα της πολιτιστικής κληρονομιάς όσο και στον τομέα του σύγχρονου πολιτισμού.

Το εν λόγω Εκτελεστικό Πρόγραμμα, που υπογράφηκε στις 5 Μαΐου του 2022, θέτει, ως στόχο, την περαιτέρω ανάπτυξη των φιλικών σχέσεων, μεταξύ των δύο χωρών, μέσω της πολιτιστικής συνεργασίας, σε όλους τους τομείς του σύγχρονου πολιτισμού και συμβάλλει στην επίτευξη στενότερης επικοινωνίας, σε θέματα αμοιβαίου συμφέροντος, ενώ θέτει τις βάσεις για τη δημιουργία ευκαιριών συνεργασίας, ανάμεσα σε φορείς, οι οποίοι δραστηριοποιούνται στις δύο χώρες σε τομείς, όπως για παράδειγμα, ο κινηματογράφος, η λογοτεχνία και η μουσική.

Το πλέγμα της συνεργασίας περιγράφεται στην πρώτη παράγραφο και περιλαμβάνει τους τομείς της μουσικής, του χορού, του θεάτρου, της λαϊκής τέχνης, της φωτογραφίας, των εικαστικών τεχνών, των καλών τεχνών, της λογοτεχνίας, των εκδόσεων της μετάφρασης, της αρχιτεκτονικής, του κινηματογράφου, των κινηματογραφικών φεστιβάλ, των εκθέσεων βιβλίων και άλλους συναφείς τομείς, με σκοπό την υλοποίηση έργων από κοινού. Για το σκοπό αυτόν, ορίζεται ότι οι συμμετέχοντες, δηλαδή, τα συμβαλλόμενα μέρη θα ανταλλάξουν έως και τρεις, τουλάχιστον, ειδικούς ή καλλιτέχνες από διάφορους τομείς της τέχνης και του πολιτισμού, για περίοδο έως 10 ημέρες ο καθένας. Επίσης, οι συμμετέχοντες θα ανταλλάσσουν εκθέσεις τέχνης και πολιτισμού, κατά τη διάρκεια των οποίων, θα αποστέλλεται αντιπροσωπεία μέχρι τριών μελών.

Επιπλέον, συμφωνείται η ανταλλαγή επισκέψεων, έως και τριών ειδικών, για περίοδο έως 10 ημερών, στους τομείς της Αρχαιολογίας και της Μουσειολογίας, όπου θα ανταλλάσσουν τεχνογνωσία και τεχνικές διατήρησης και αποκατάστασης της πολιτιστικής κληρονομιάς, η ανταλλαγή επισκέψεων καλλιτεχνών και ειδικών τεχνιτών για πραγματοποίηση διαλέξεων, εργαστηρίων και εκθέσεων, όπως, επίσης και η ανταλλαγή επισκέψεων ειδικών στον τομέα της προώθησης και ανάπτυξης πολιτιστικών βιομηχανιών. Ακόμη, στην πρώτη παράγραφο, προβλέπεται ότι τα συμβαλλόμενα μέρη θα ενεργοποιήσουν, το συντομότερο δυνατό, τη Μικτή Επιτροπή Ελλάδος-Φιλιππίνων, σύμφωνα με το άρθρο 7 της Μορφωτικής Συμφωνίας του 1997, με σκοπό την ενίσχυση της συνεργασίας, στον τομέα του πολιτισμού. Οι ημερομηνίες, ο τόπος και το επίπεδο εκπροσώπησης στην Επιτροπή θα συμφωνηθούν, δια της διπλωματικής οδού.

Στη δεύτερη παράγραφο, ορίζονται τα σχετικά με το κόστος και συγκεκριμένα ότι η χώρα αποστολής θα καλύπτει τα έξοδα διεθνών ταξιδιών και τα έξοδα μεταφοράς των προσώπων και των αντικειμένων, για τις ανταλλαγές, που προβλέπονται, στο παρόν πρόγραμμα. Αντίστοιχα, η χώρα υποδοχής θα επιβαρύνεται με τα έξοδα διατροφής και διαμονής, των τοπικών μεταφορών των ατόμων, που θα φιλοξενούνται, καθώς και την ασφάλεια των αντικειμένων, σε περίπτωση εκθέσεων. Σημειώνεται ότι η χώρα υποδοχής θα παρέχει δωρεάν ιατρική περίθαλψη, σε περίπτωση έκτακτης ανάγκης.

Ιδιαιτέρως σημαντική είναι η παράγραφος 3, σύμφωνα με την οποία, οι συμμετέχοντες θα συνεργάζονται, για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής και διαμετακόμισης ή μεταβίβασης της κυριότητας των πολιτιστικών τους αγαθών, που βρίσκονται, στο έδαφος της Δημοκρατίας των Φιλιππίνων και της Ελληνικής Δημοκρατίας, σύμφωνα με την αντίστοιχη εθνική τους νομοθεσία. Επιπροσθέτως, αναφέρεται ότι οι συμμετέχοντες θα λάβουν τα αναγκαία μέτρα, για τη διασφάλιση της προστασίας της διανοητικής ιδιοκτησίας και των πνευματικών δικαιωμάτων, σύμφωνα με την εθνική τους νομοθεσία.

Η παράγραφος 4 αφορά στη θέση του εκτελεστικού προγράμματος και τους όρους τροποποίησης, διευθέτησης, διαφορών και καταγγελίας.

Έρχομαι, τώρα, στην κύρωση της Συμφωνίας συνεργασίας στους τομείς του Πολιτισμού και της Εκπαίδευσης, μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές, η οποία υπεγράφη, στην Αθήνα, στις 16 Μαρτίου του 2022. Πρόκειται για μια Συμφωνία συνεργασίας, που οδηγεί, σε ενδυνάμωση των σχέσεων, μεταξύ Ελλάδας και Μπαγκλαντές, στον τομέα της εκπαίδευσης και εν γένει του πολιτισμού. Τα οφέλη αυτής της συνεργασίας μπορούν να καταμετρηθούν, σε ποικίλους τομείς και μπορούν να αποτελέσουν μοχλό δημιουργίας νέων αναπτυξιακών δράσεων, οι οποίες θα προσπορίσουν οφέλη, με την οικονομική διάσταση του όρου, αλλά και την προβολή των χωρών μας, ως δυναμικό παραγωγό κουλτούρας και πολιτισμού.

Προχωρώντας, τώρα, στην ανάλυση των άρθρων, με το άρθρο 1, ορίζεται ότι ο σκοπός της Συμφωνίας είναι η ανάπτυξη της συνεργασίας των δύο κρατών στους τομείς Μουσικής, Λογοτεχνίας, Εικαστικών και Παραστατικών Τεχνών, Χειροτεχνιών και Πολιτιστικών Δραστηριοτήτων, καθώς και της Εκπαίδευσης και της Έρευνας.

Στο δεύτερο άρθρο, αναφέρεται ρητά ότι «τα συμβαλλόμενα μέρη θα ενθαρρύνουν την ανταλλαγή εκπαιδευτικού προσωπικού, με αντίστοιχη συμμετοχή τους, σε συνέδρια και σεμινάρια, όπως, επίσης και την αμοιβαία ανταλλαγή επιστημόνων και μελών διδακτικού προσωπικού από Ανώτατα Εκπαιδευτικά Ιδρύματα», όπως ορίζεται στο έκτο άρθρο. Η ανταλλαγή των προσώπων αυτών αποσκοπεί στην ανταλλαγή εμπειριών, επιστημονικών δημοσιευμάτων, διοργάνωση κοινών ερευνητικών έργων και παράδοση διαλέξεων στην άλλη χώρα.

Πολύ σημαντικές οι διατάξεις, περί χορήγησης υποτροφιών, σε φοιτητές αντίστοιχων Ιδρυμάτων Τριτοβάθμιας Εκπαίδευσης, όπως, επίσης και της δέσμευσης για τη μελέτη των προϋποθέσεων, που απαιτούνται για την ισοδυναμία των εκπαιδευτικών, πτυχίου και σχολικών πιστοποιητικών, που απονέμονται από πανεπιστήμια και εκπαιδευτικά ιδρύματα, σε κάθε συμβαλλόμενο μέρος.

Σε αυτό το σημείο, θα ήθελα να αναφερθώ στη σπουδαιότητα της συγκεκριμένης πρόβλεψης, δοθέντος ότι με την ανταλλαγή φοιτητών και εκπαιδευτικών, δίνεται στους συμμετέχοντες η μοναδική ευκαιρία να έρχονται σε επαφή με άλλα εκπαιδευτικά συστήματα. Οι συμμετέχοντες έχουν τη δυνατότητα να γνωρίσουν, με την παραμονή τους στο εξωτερικό, όχι μόνο ένα διαφορετικό πολιτισμικό περιβάλλον, αλλά κι ένα διαφορετικό σύστημα εκπαίδευσης και εργασίας. Αντιστοίχως και οι καθηγητές αποκτούν επιπρόσθετες εμπειρίες εκπαιδευτικού χαρακτήρα.

Στη σημερινή εποχή, πρέπει, μέσα στο πλαίσιο της παγκοσμιοποίησης, να κινηθούμε πέρα από τα εθνικά σύνορα και να αξιοποιήσουμε κάθε ευκαιρία, που παρουσιάζεται στο εξωτερικό, ώστε να σημειώσουμε πρόοδο.

Όσον αφορά, τώρα, στον τομέα της πολιτιστικής κληρονομιάς και προς διευκόλυνση της αμοιβαίας κατανόησης, βάσει του άρθρου 5, ενθαρρύνεται η ανταλλαγή εκθέσεων στον τομέα της αρχαιολογίας, όπως επίσης και η διευκόλυνση της ανταλλαγής βιβλίων και δημοσιεύσεων, στους τομείς της ιστορίας, της ιστορίας της τέχνης, της αρχαιολογίας και της πολιτιστικής κληρονομιάς.

Θα ήθελα να υπογραμμίσω ότι και σε αυτή τη Συμφωνία υπάρχει σαφής αναφορά για συνεργασία των συμβαλλόμενων μερών, στο πλαίσιο των συμβάσεων της Ουνεσκο, για την πρόληψη της παράνομης διακίνησης πολιτιστικών αγαθών και τη δημιουργία συμπράξεων, για την προώθηση των πρακτικών διαχείρισης προστασίας της πολιτιστικής κληρονομιάς, για την προώθηση της πολιτιστικής πολυμορφίας και για την ανάπτυξη σχεδίων και κατευθυντήριων γραμμών ετοιμότητας, αντιμετώπισης κινδύνου για τη διατήρηση των πολιτιστικών αγαθών, σε κίνδυνο.

Είναι αυτονόητο ότι οι διατάξεις αυτές είναι καθοριστικής σημασίας για τη χώρα μας, η οποία φιλοξενεί μερικούς από τους πιο φημισμένους πολιτιστικούς θησαυρούς του κόσμου. Η σημερινή Κυβέρνηση και ιδιαίτερα το Υπουργείο Πολιτισμού, υπό την ηγεσία της Υπουργού, κυρίας Μενδώνη, έχει εργαστεί, άοκνα, για την προστασία αυτού του πλούτου προς όφελος του ελληνικού λαού και του κόσμου.

Η ανθεκτικότητα της πολιτιστικής μας κληρονομιάς, απέναντι σε ένα διαρκώς αυξανόμενο εύρος απειλών, απαιτεί ειδική διαμόρφωση στρατηγικής και σχεδίαση δράσεων και προπαντός, σε επίπεδο συντονισμένης διεθνούς συνεργατικής δράσης.

Συνοψίζοντας, θα ήθελα να σημειώσω ότι με την κύρωση των εν λόγω Συμφωνιών, θα διευρυνθεί, περαιτέρω, το πεδίο συνεργασίας, μεταξύ των συμβαλλόμενων χωρών, η δε ανταλλαγή επισκέψεων επιστημόνων και καλλιτεχνών θα ενισχύσει την ανθρώπινη επαφή και θα δημιουργήσει νέες αναπτυξιακές δράσεις. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Ο κ. Σκουρολιάκος έχει το λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ (Εισηγητής της Μειοψηφίας):** Ευχαριστώ, κύριε Πρόεδρε.

Κύριε Πρόεδρε, συζητούμε δύο συμβάσεις, σήμερα, για πολιτιστική σχέση, για πολιτιστικές σχέσεις, με δύο ξένα κράτη. Να δούμε πόσο σοβαροί είμαστε και πόσο έτοιμοι να πείσουμε ότι, πραγματικά, αξίζει τον κόπο αυτά τα κράτη να συνεργαστούν μαζί μας στο πολιτιστικό πεδίο.

Να δούμε, λοιπόν, το επίπεδο σοβαρότητας και του δικού μας πολιτικού, πολιτιστικού πεδίου.

Μέσα σε ένα κλίμα γενικευμένης θλίψης, για το πολύνεκρο δυστύχημα, στα Τέμπη, με ολόκληρη την ελληνική κοινωνία ενωμένη, στους δρόμους και στους απεργιακούς αγώνες, με το θυμό να ξεχειλίζει, πραγματικά, από την επικοινωνιακή διαχείριση της ανείπωτης ανθρώπινης καταστροφής από την Κυβέρνηση, με τους πολίτες να ζητούν λογοδοσία και να απαιτούν οι αιτίες, που οδήγησαν σε αυτή την εθνική τραγωδία, να διερευνηθούν και να αποδοθούν οι ευθύνες, με διαφάνεια και επί της ουσίας, η Κυβέρνηση συνεχίζει να μας δείχνει το πιο αναχρονιστικό και παρωχημένο πρόσωπό της, για τη σημασία του κράτους στην τραγωδία των Τεμπών, με τη συνεχή παραπλανητική αποφυγή των δικών της τεράστιων ευθυνών στο σιδηροδρομικό δίκτυο. Αυτό, δυστυχώς, είναι ακόμα πιο επικίνδυνο για την ελληνική κοινωνία, εκφυλίζοντας κάθε κρατική λειτουργία, χωρίς καμία πολιτική στρατηγική, προκαλώντας ακόμα περισσότερο την οργή του λαού μας.

Μια Κυβέρνηση εξαφανισμένη, χωρίς οποιαδήποτε αξιοπιστία σε ό,τι κάνει, μια τυπική κυβέρνηση, που έχει μετατραπεί σε μέρος του προβλήματος, αντί για τη λύση του. Έχουμε μια Κυβέρνηση, που λειτουργεί, δυστυχώς, διεκπεραιωτικά στην οικονομία, την παροχή υπηρεσιών προς τον πολίτη, την υγεία, την παιδεία και τον πολιτισμό.

Σε αυτό το πλαίσιο, η Κυβέρνηση, χωρίς διάλογο και δεσποτικά, αφ’ υψηλού, συνεχίζει την πολεμική της στον πολιτισμό και τους ανθρώπους του, τους επιστήμονες, τους επαγγελματικούς φορείς του πολιτισμού, στα βήματα της αντιμεταρρύθμισης, που ψήφισε, στο τέλος της θητείας της, με την ιδιωτικοποίηση, ουσιαστικά, των πέντε μεγαλύτερων μουσείων της χώρας, οδηγώντας σε επικίνδυνες ατραπούς τη διαχείριση του κυρίαρχα εθνικού πολιτισμικού μας πλούτου. Τα παραδείγματα είναι πολλά και συνεχή.

Οι στοχοποιήσεις των αρχαιολόγων, το πιο πρόσφατο παράδειγμα, με τον αρχαιολόγο, που υπηρετεί στις Κυκλάδες, δείχνει τον τρόπο, με τον οποίο η ηγεσία του Υπουργείου Πολιτισμού αντιμετωπίζει τους αρχαιολόγους, τους επιστήμονες, το στελεχιακό δυναμικό του Υπουργείου και τον Οργανισμό Προστασίας του Πολιτιστικού μας Αποθέματος. Επίκαιρη είναι και η εκφυλιστική αναπαραγωγή και εν τέλει αντικοινωνική υποβάθμιση των σπουδών και των επαγγελματικών δικαιωμάτων των καλλιτεχνών, που έφερε τους καλλιτέχνες στους δρόμους, τους νέους ανθρώπους να ασφυκτιούν από την άδικη μεταχείριση, που έχουν από την πολιτεία, από την Κυβέρνηση της Νέας Δημοκρατίας.

Τέλος, χτυπώντας, με δήθεν νεοφιλελεύθερα και αποκλειστικά για το κέρδος κάποιων ελίτ, εργαλεία, την αρχαιοελληνική μας κληρονομιά, το πολιτισμικό DNA του λαού μας, όλα, μουσεία, αρχαιολογικοί χώροι, συλλογές, ακόμα και πολύτιμα θραύσματα, πέτρες, μάρμαρα και εικόνες, όλα στο μίξερ, στον αχταρμά του sui generis νεοφιλελεύθερου αντικρατισμού της Νέας Δημοκρατίας, γίνονται αντικείμενο διαπραγματεύσεων και εξωθεσμικών συμφωνιών. Ερωτούμε: Την ώρα που εμείς, εδώ στο Κοινοβούλιο, συζητάμε για θέματα πολιτιστικής συνεργασίας, σε παγκόσμιο επίπεδο, η Κυβέρνηση τι πράττει, σε διεθνές επίπεδο, για τους πολιτιστικούς μας θησαυρούς; Ειδικότερα, για το μείζον εθνικό θέμα της πραγματικής επιστροφής και της επανένωσης των γλυπτών του Παρθενώνα; Ποια, θέση παίρνει το Υπουργείο, για το νέο γύρο διεθνών δημοσιευμάτων, που προκάλεσε η ΜΚΟ the Parthenon Project; Μιλάμε για την αιχμή του δόρατος των πολιτισμικών μας αξιών και των δικαιωμάτων εθνικής κυριαρχίας στον πολιτισμό. Τον εμβληματικό, για τον Ελληνισμό παγκόσμιο αγώνα μας, εδώ και δεκαετίες, για την επιστροφή των γλυπτών του Παρθενώνα, όχι το δανεισμό, που δίνει την κυριότητα σε Βρετανούς και μάλιστα μέσω τρίτων και χωρίς κρατική κυρίαρχη υπογραφή, μέσω διεθνών συμφωνιών. Έχει εκχωρηθεί; Και, αν ναι, πώς, η θεσμική ανάθεση, με ρόλο μεσολαβητή για την επιστροφή των γλυπτών του Παρθενώνα, σε μια ΜΚΟ, αντί για τον αρμόδιο φορέα, που είναι το Υπουργείο, και με διαφάνεια;

Η εθνική κυριαρχία στον αρχαιολογικό μας πλούτο είναι ένα μείζον πολιτικό θέμα. Αυτή η μη θεσμική κινητικότητα, που δημοσιοποιήθηκε, μπορεί να κάνει ακόμα και ζημιά στην εθνική διεκδίκηση, αφού προκάλεσε ακόμα και τις σχετικές δηλώσεις του Βρετανού Πρωθυπουργού,Rishi Sunak.

Δεν μπορεί, κύριε Πρόεδρε, μια κυβέρνηση στην ολοκλήρωση του κύκλου της, όπως αυτή της Νέας Δημοκρατίας του κυρίου Μητσοτάκη, να αλλάζει χαραγμένους από όλες τις προηγούμενες κυβερνήσεις θεσμικούς και βάσει του διεθνούς δικαίου δρόμους, στο πλαίσιο της Ουνέσκο.

Δεν μπορεί αυτή η Κυβέρνηση, φεύγοντας να υποβιβάζει κάθε εθνική πολιτισμική υπόθεση, σε επίπεδο μη θεσμικών διαμεσολαβητών και διαπραγματεύσεων, με διαμεσολαβητές.

Πρέπει να απαντήσει η Κυβέρνηση στον ελληνικό λαό, για τα δημοσιεύματα αυτά. Μπορεί ο καθένας να ασχολείται με εθνικά θέματα, να ανατίθεται σε τρίτους, σε ΜΚΟ και μη κυβερνητικές οργανώσεις κρίσιμος ρόλος, χωρίς να ερωτάται κάθε αρμόδιος θεσμός του κυρίαρχου ελληνικού κράτους;

Πρέπει να υπάρξουν υπεύθυνες απαντήσεις, επιτέλους και να μπουν θεσμικοί φραγμοί, σε όλη αυτή την ασαφή διαδικασία. Δεν χρειαζόμαστε άλλη επικοινωνιακή διαχείριση, δεν επιτρέπονται χαλαροί χειρισμοί και αδιαφάνεια, σε κρίσιμα εθνικά ζητήματα της πολιτιστικής μας κληρονομιάς.

Σταματήστε το θεσμικό κατήφορο στον πολιτισμό και βάλτε φραγμούς, τώρα.

 Όσον αφορά στα σχέδια νόμου, με ενδιαφέρον, παρακολουθούμε τις διμερείς και διεθνείς συμφωνίες και προγράμματα εκπαιδευτικής και πολιτισμικής συνεργασίας, που, στο πλαίσιο της πολιτιστικής διπλωματίας, συνάπτονται με χώρες από όλες τις ηπείρους και με διεθνείς πολιτισμικούς και εκπαιδευτικούς οργανισμούς.

Στα έγγραφα αυτά, όπως τα σχέδια νόμων, που σήμερα συζητάμε στην Επιτροπή, προσδιορίζονται, με σαφήνεια, οι τομείς συνεργασίας και ανταλλαγών, πολιτιστικές και εκπαιδευτικές, οι οικονομικές διατάξεις, οι στόχοι και οι προγραμματικές δράσεις και οι προϋποθέσεις για την υλοποίησή τους, στις οποίες δεσμεύονται τα συμβαλλόμενα κράτη, η Ελλάδα και οι Φιλιππίνες, από τη μια και η Ελλαδική Δημοκρατία του Μπαγκλαντές, από την άλλη, για το τριετές 2022-2025 εκτελεστικό πρόγραμμα πολιτιστικής συνεργασίας και τη Συμφωνία εκπαιδευτικής και πολιτιστικής συνεργασίας, αντίστοιχα.

 Ταυτόχρονα, είναι υποχρέωσή μας οι διμερείς αυτές συμφωνίες να έχουν συνέχεια. Να μη μείνουν μόνο στα χαρτιά. Να πυκνώσουν και να εξειδικευτούν οι συνέργειες, μεταξύ των ενδιαφερόμενων φορέων, τόσο σε επίπεδο Κυβέρνησης, ανώτατων εκπαιδευτικών ιδρυμάτων, πολιτιστικών οργανισμών, όσο και με φορείς της τοπικής αυτοδιοίκησης, για τη μεταφορά τεχνογνωσίας και ιδιαίτερα από τη δική μας πλευρά, με στόχο τη βιωσιμότητα, την ανάδειξη, την προβολή και τη βελτίωση και αξιοποίηση των πολιτισμικών μας οργανισμών και μουσείων, σε σύνδεση με την τουριστική ανάπτυξη, με επίκεντρο τον πολιτισμό, που αποτελεί για τη χώρα μας πηγή ανάπτυξης και κοινωνικής συνοχής, κομμάτι της ταυτότητάς μας.

Θα τελειώσω, όπως ξεκίνησα. Πρέπει να είμαστε σοβαροί στην πολιτιστική μας πολιτική, για να συζητήσουμε σοβαρά, να πείσουμε και να μας πάρουν στα σοβαρά και άλλες χώρες, που θέλουν να έχουν τέτοιου είδους επαφές μαζί μας.

Αυτό που συμβαίνει, σήμερα, στον πολιτισμό στην Ελλάδα, με τα παραδείγματα, που ανέφερα, δεν είναι σοβαρό, δεν είναι σοβαρή αντιμετώπιση της πολιτιστικής πολιτικής για μια χώρα, με τόσο μεγάλο απόθεμα πολιτισμού, που θέλουν όλες οι άλλες χώρες να έχουν επαφές μαζί τους, όταν εμείς δεν διεκδικούμε από μόνοι μας τα πράγματα, αλλά βάζουμε μια Μ.Κ.Ο. να τα βρει μεταξύ των Ελλήνων και των Εγγλέζων, γι’ αυτό το πολύ σπουδαίο γεγονός, όπως και άλλα παραδείγματα, που ανέφερα και θα μπορούσα να αναφέρω ακόμα, αλλά ο χρόνος είναι πάρα πολύ συγκεκριμένος. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Σκουρολιάκο, από ό,τι καταλαβαίνω, είστε θετικοί απέναντι στις συμφωνίες, αλλά θα τηρήσετε γενικότερα τη στάση σας αποχής.

Τον λόγο έχει ο κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Καλημέρα σας και από μένα, από τη Ναύπακτο, την εκλογική μου περιφέρεια, την ιδιαίτερη μου πατρίδα.

Κύριε Πρόεδρε, ευχαριστώ. Ανείπωτη η τραγωδία των Τεμπών. Η Ελλάδα έχει βυθιστεί, σε μεγάλο πένθος. Στενοχώρια και πίκρα, σε πολίτες και κοινωνία. Χάθηκαν κάποιες ανθρώπινες ψυχές, κάποιοι νέοι άνθρωποι από ευθύνες, που πρέπει να καταλογιστούν και αυτό, άλλωστε, περιμένουμε και από την Κυβέρνηση.

Εμείς είπαμε «όλα στο φως» και είναι ένα θέμα, το οποίο δεν μπορεί να εργαλειοποιηθεί από κανέναν. Τα θερμά μου συλλυπητήρια, στις οικογένειες των αδικοχαμένων θυμάτων. Γρήγορη ανάρρωση, θα έλεγα, και περαστικά σε τραυματίες, που βρίσκονται στα νοσοκομεία. Λοιπόν, ένα μεγάλο «γιατί» θα πλανάται, πάνω από την κοινωνία και το «ποτέ ξανά», θεωρώ, ότι είναι η ευχή όλων μας.

 Όσον αφορά στη δήλωση, του Βρετανού Πρωθυπουργού,Rishi Sunak, για τα γλυπτά του Παρθενώνα, ότι δεν τίθεται θέμα επιστροφής των γλυπτών στη γενέτειρά τους, σε αντίθεση όλων των Κομμάτων, είναι και παραμένει η επιστροφή των γλυπτών στη γενέτειρά τους. Άλλωστε, ουδείς από το Ελληνικό Κοινοβούλιο αναγνωρίζει την κυριότητα, νομή και κατοχή στο Βρετανικό Μουσείο και στη Βρετανία. Είναι ένα θέμα, που πρέπει, θεωρώ και το πιστεύω αυτό γι’ αυτό το τονίζω, να μας ενώνει και δεν μπορεί κανείς, μα κανείς να το εργαλειοποιεί.

 Γι’ αυτό προτείνω, κύριε Πρόεδρε, να προταθεί από όλους μας να έρθει προς συζήτηση και στη Βουλή, για να ακουστεί, δηλαδή, ουσιαστικά, η πάγια για άλλη μια φορά θέση μας.

 Τώρα, ως προς τα νομοσχέδια, εισάγονται στην Επιτροπή μας προς κύρωση δύο διεθνείς συμβάσεις, που αφορούν στον πολιτισμό.

Συγκεκριμένα, κυρώνεται και αποκτά αυξημένη ισχύ, σύμφωνα με το άρθρο 28 του Συντάγματος, το εκτελεστικό πρόγραμμα πολιτιστικής συνεργασίας μεταξύ Ελλάδας και Φιλιππίνων.

Είναι μία Συμφωνία, που υπεγράφη, το Μάιο του 2022 και ήδη έρχεται προς κύρωση, σχεδόν, ένα χρόνο μετά. Καθυστέρηση, που έχει σημασία, αν αναλογιστεί κανείς ότι η Συμφωνία η συγκεκριμένη εκτείνεται, την περίοδο 2022-2025. Οι δύο χώρες, συγκεκριμένα, υπέγραψαν, το 1997, μια συμφωνία, για μορφωτική συνεργασία και σήμερα, με το παρόν εκτελεστικό πρόγραμμα για πολιτιστική συνεργασία, θέτουν τις βάσεις για περαιτέρω ανάπτυξη και ενίσχυση των επαφών τους, στο χώρο του πολιτισμού.

Συγκεκριμένα, η Ελλάδα και οι Φιλιππίνες θα ενθαρρύνουν την άμεση συνεργασία, σε διάφορους πολιτιστικούς τομείς και συγκεκριμένα στη μουσική, στο χορό, στο θέατρο, στις εικαστικές τέχνες, στον κινηματογράφο, στην αρχιτεκτονική. Για αυτόν το σκοπό, προβλέπεται η ανταλλαγή, τουλάχιστον, τριών ειδικών καλλιτεχνών από διάφορους τομείς της τέχνης και του πολιτισμού, για περίοδο έως και δέκα ημέρες ο καθένας. Αντίστοιχες ανταλλαγές ειδικών προβλέπονται και για τη διοργάνωση εκθέσεων τέχνης, πολιτισμού, διαλέξεων και εργαστηρίων. Θα υπάρξει, επίσης, μια συνεργασία και ανταλλαγή ειδικών στο χώρο της αρχαιολογίας, της μουσειολογίας, της προώθησης της ανάπτυξης πολιτιστικών βιομηχανιών και περαιτέρω καθορίζονται οι λεπτομέρειες για την κάλυψη των εξόδων, της λειτουργικότητας, δηλαδή, που συνεπάγεται η εφαρμογή του προγράμματος και ιδίως της ανταλλαγής των ειδικών.

Τέλος, αγαπητοί συνάδελφοι, προβλέπεται ότι τα μέλη θα υλοποιήσουν, το συντομότερο δυνατόν, τη μικτή Επιτροπή Ελλάδας-Φιλιππίνων, που προβλεπόταν στη Συμφωνία του 1997 και εδώ ανακύπτει ένα ερώτημα, κύριε Υπουργέ. Η Σύμβαση αυτή του 1997 λειτούργησε ποτέ; Είναι ένα ερώτημα, το οποίο μας απασχολεί όλους και πρέπει να το δούμε, γιατί το να ψηφίσουμε κάτι και να κυρωθεί κάτι είναι σημαντικό. Σημαντικό, όμως και μάλλον πιο σημαντικό είναι η λειτουργία του και η εφαρμογή του, γιατί δεν έχει ενεργοποιηθεί η Επιτροπή αυτή, μέχρι σήμερα. Θα ήθελα την απάντησή σας.

Περνάω στη δεύτερη Σύμβαση προς κύρωση, που αφορά τη Συμφωνία συνεργασίας στο χώρο του πολιτισμού και της εκπαίδευσης, που υπεγράφη, μεταξύ της χώρας μας και του Μπαγκλαντές, το Μάρτιο του 2022, μια συμφωνία, που αποτελεί μια συνέχεια άλλων διεθνών συμφωνιών στη χώρα μας, στη χώρα του πολιτισμού, οι οποίες έχουν έρθει προς κύρωση και για τη σημασία των οποίων έχουμε μιλήσει όλοι και έχουμε αναλύσει.

Πριν αναφερθώ πιο αναλυτικά στις διατάξεις της Συμφωνίας, να υπογραμμίσω ότι η γενικότερη κατάσταση, που επικρατεί στο Μπαγκλαντές, δεν μπορεί να μας αφήνει αδιάφορους, ως κοινωνία, ως πολίτες και ως Πολιτεία. Καταδικάζουμε, λοιπόν, απερίφραστα την παραβίαση των ανθρωπίνων δικαιωμάτων και την υπονόμευση της ελευθερίας του Τύπου, της ελευθερίας της έκφρασης, την παρακώλυση των θρησκευτικών και πολιτιστικών ελευθεριών. Να θυμίσω, αγαπητοί συνάδελφοι, το ψήφισμα του Ευρωπαϊκού Κοινοβουλίου, στις 16 Νοεμβρίου του 2018, σχετικά με την κατάσταση των ανθρωπίνων δικαιωμάτων στο Μπαγκλαντές. Ο σεβασμός στα ανθρώπινα δικαιώματα είναι αδιαπραγμάτευτος από όλους μας και είναι ένα ιδιαίτερο ζήτημα, που χρειάζεται συνολική και άμεση απάντηση από τη διεθνή κοινότητα.

Όσον αφορά, όμως, ιδίως στο χώρο του πολιτισμού, τη σημερινή διεθνή Σύμβαση, να σταθώ στα ακόλουθα. Η Σύμβαση συνεργασίας Ελλάδος και Μπαγκλαντές θέτει σε νέες βάσεις τη συνεργασία των δύο χωρών, στον τομέα του πολιτισμού και στον τομέα της εκπαίδευσης. Οι δύο χώρες αναγνωρίζουν ιδιαίτερα τη σημασία του πολιτισμού για την ενδυνάμωση των διμερών σχέσεων. Καταγράφουν, επίσης, τη θέλησή τους για συνεργασία, σε πολιτιστικούς τομείς, όπως τη λογοτεχνία, τη μουσική, τις εικαστικές και παραστατικές τέχνες, τις χειροτεχνίες, τις πολιτιστικές δραστηριότητες, αλλά και την εκπαίδευση που ερευνά. Στα πλαίσια αυτά, τα μέρη θα ενθαρρύνουν τη συνεργασία στους τομείς της μουσικής και της λογοτεχνίας, με ανταλλαγή βιβλίων, εκδόσεων, έργων τέχνης και μουσικών προγραμμάτων, καθώς και διοργάνωση εκθέσεων και εκδηλώσεων.

Προβλέπεται, επίσης, η ανταλλαγή εκπαιδευτικού προσωπικού, μέσα από τη συμμετοχή σε συνέδρια, σεμινάρια και διάφορες εκδηλώσεις, αλλά και η μετακίνηση μεταξύ των δύο χωρών, επιστημόνων και μελών του τακτικού προσωπικού από ανώτατα εκπαιδευτικά ιδρύματα και κρατικά επιστημονικά ιδρύματα, για την εμβάθυνση και τη συνεργασία των δύο χωρών και φυσικά για την ανταλλαγή εμπειριών.

Να σταθώ, επίσης, αγαπητοί συνάδελφοι, στις ειδικές ρυθμίσεις της Συμφωνίας για το χώρο της εκπαίδευσης. Έναν ευαίσθητο, θα έλεγα, χώρο. Προβλέπεται η χορήγηση υποτροφιών για συνέχιση των σπουδών, αλλά και η μελέτη των προϋποθέσεων για την αναγνώριση εκπαιδευτικών πτυχίων και σχολικών πιστοποιητικών των δύο χωρών.

 Τέλος, είναι σημαντικό το άρθρο 5 της Συμφωνίας, όπως προβλέπεται, για τη συνεργασία των μερών, στο πλαίσιο της σύμβασης της Unesco, απέναντι στην παράνομη διακίνηση πολιτιστικών αγαθών. Γεγονός σημαντικό, καθώς, αγαπητοί συνάδελφοι, όλοι γνωρίζουμε το τεράστιο πρόβλημα των λαθραίων ανασκαφών στη χώρα μας και της παράνομης εμπορίας και διακίνησης ελληνικών αρχαιοτήτων, στην Ελλάδα και στο εξωτερικό.

 Αγαπητοί συνάδελφοι, ο πολιτισμός είναι ένα έργο της ίδιας στρατηγικής, ήπιας ισχύος για την εμπέδωση των δημοκρατικών αξιών. Οι διεθνείς συμβάσεις της χώρας μας συμβάλλουν, με τρόπο άμεσο, στην ανάπτυξη της πολιτιστικής δραστηριότητας, αλλά και στην προστασία της πολιτιστικής μας κληρονομιάς. Επίσης, δίνονται ευκαιρίες στους πολίτες και μία από αυτή, με χώρες, που έχουν διαφορετικές κουλτούρες. Ενισχύουν τη θέση της χώρας μας και συμβάλλουν στην ανάπτυξη διεθνών συνεργασιών και φιλικών σχέσεων, με τους πολίτες άλλων χωρών. Για αυτό και το ΠΑΣΟΚ – ΚΙΝΑΛ, βλέπει θετικά τις εν λόγω συμβάσεις. Βέβαια, θα τοποθετηθούμε και αύριο, ως προς την ψήφισή τους στην Ολομέλεια. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Κωνσταντόπουλε, αν θέλετε να διευκρινίσετε τη θέση σας, όσον αφορά, σήμερα, τα σχέδια νόμων. Δηλαδή, αν ψηφίζετε θετικά ή επιφυλάσσεστε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Κύριε Πρόεδρε, επιφυλασσόμαστε για την Ολομέλεια, χωρίς αυτό να σημαίνει ότι δεν συμφωνούμε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζαχαριάδης Κωνσταντίνος, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Στολτίδης Λεωνίδας, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν μπορούμε να συνδεθούμε με τον κ. Δελή, τον Ειδικό Αγορητή του Κ.Κ.Ε., αυτή τη στιγμή, θα προσπαθήσουμε αργότερα.

Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε. Συζητάμε, καταρχάς, για την Κύρωση του εκτελεστικού προγράμματος πολιτιστικής συνεργασίας, μεταξύ της εθνικής επιτροπής πολιτισμού και τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας, για τα έτη 2022 - 2025.

Στην παράγραφο 1, αναφέρεται ότι οι συμμετέχοντες θα ενθαρρύνουν την άμεση συνεργασία, μεταξύ σχετικών ενώσεων ή φορέων, στους τομείς της μουσικής, του χορού, του θεάτρου, της λαϊκής τέχνης, της φωτογραφίας κ.λπ., με σκοπό την υλοποίηση έργων από κοινού. Για το σκοπό αυτόν, οι συμμετέχοντες θα ανταλλάξουν έως και τρεις, τουλάχιστον, ειδικούς καλλιτέχνες, από διάφορους τομείς της τέχνης και του πολιτισμού, για περίοδο έως δέκα ημέρες ο καθένας. Θα ανταλλάσσουν, επίσης, εκθέσεις τέχνης και πολιτισμού, στο πλαίσιο των οποίων θα αποστέλλεται αντιπροσωπεία, μέχρι τριών μελών λαϊκών καλλιτεχνών, τεχνιτών, ειδικών στις τέχνες και στον πολιτισμό, στον τομέα της προώθησης και ανάπτυξης πολιτιστικών βιομηχανιών. Με ποια κριτήρια θα επιλέγονται όλα αυτά τα πρόσωπα και ποιες προϋποθέσεις θα πρέπει να καλύπτουν; Εντύπωση, βέβαια, προκαλεί το γεγονός ότι μία μικτή επιτροπή, που έχει νομοθετηθεί εδώ και 25 χρόνια, δεν λειτουργεί, όπως φαίνεται από την υποπαράγραφο 7 του παρόντος.

Κατανοούμε και μόνο από αυτό το γεγονός την έλλειψη ουσίας, σε αυτές τις διμερείς Συμφωνίες.

Στην παράγραφο 2, αναφέρεται ότι η χώρα αποστολής θα καλύπτει τα έξοδα διεθνών ταξιδιών και τα έξοδα μεταφοράς των προσώπων και των αντικειμένων, για τις ανταλλαγές, που προβλέπονται στο παρόν Πρόγραμμα. Η χώρα αποστολής θα επιβαρύνεται, επίσης, με τα έξοδα ασφάλισης των εκθεμάτων, κατά τη μεταφορά τους, ωσότου φτάσουν στον προορισμό τους. Η χώρα υποδοχής θα επιβαρύνεται, με τα έξοδα διατροφής και διαμονής και τοπικών μεταφορών των ατόμων, τα οποία θα φιλοξενούνται, καθώς και την ασφάλεια των αντικειμένων, σε περίπτωση Εκθέσεων.

Τι σημαίνουν όλα αυτά για τον κρατικό Προϋπολογισμό; Οι ρυθμίσεις αυτές φαίνεται να έχουν μεγάλο περιθώριο ευελιξίας, αφού προβλέπεται δυνατότητα διαφορετικών Συμφωνιών, δια της διπλωματικής οδού, ενώ οι όροι διοργάνωσης των Εκθέσεων θα συμφωνούνται, απευθείας, μεταξύ των φορέων, καθιστώντας άνευ ουσίας, στην πραγματικότητα.

Στις διατάξεις της παραγράφου 3, ορίζεται ότι τα μέρη θα συνεργάζονται για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής και διαμετακόμισης ή μεταβίβασης της κυριότητας των πολιτιστικών τους αγαθών, τα οποία βρίσκονται στο έδαφός τους, σύμφωνα με την αντίστοιχη εθνική τους νομοθεσία. Επίσης, ότι θα λάβουν τα αναγκαία μέτρα, για τη διασφάλιση της προστασίας της διανοητικής ιδιοκτησίας και των πνευματικών δικαιωμάτων, στο πλαίσιο του παρόντος προγράμματος, σύμφωνα με τη σχετική εθνική τους νομοθεσία. Επίσης, προβλέπεται ότι μεταξύ των συμμετεχόντων θα διεξάγονται περαιτέρω διαβουλεύσεις, σχετικά με τα στοιχεία των προσώπων και των αντικειμένων προς ανταλλαγή, που ορίζονται στο παρόν πρόγραμμα. Πρόκειται για προφανείς τυπικές ρυθμίσεις.

Η αρχαιοκαπηλία και η παράνομη διακίνηση πολιτιστικής κληρονομιάς δεν είναι μόνο αθέμιτες και ενάντια στην ηθική, απέναντι στην ανθρωπότητα, βάσει της εθνικής νομοθεσίας και του διεθνούς δικαίου, αλλά αποτελούν και επιστημονικά εγκλήματα, που τραυματίζουν το παρελθόν μας και αναπόφευκτα το μέλλον μας. Είναι η σύγχρονη πληγή της αρχαίας Ελλάδας. Η χώρα μας είναι ανάμεσα στις χώρες, που έχουν δει την πολιτιστική κληρονομιά τους να λεηλατείται, με κλεμμένες αρχαιότητες να βρίσκονται σε ιδιωτικές συλλογές, ενώ συχνό είναι το φαινόμενο να εμφανίζονται ελληνικά αρχαία αντικείμενα προς πώληση σε οίκους δημοπρασιών. Τα συχνά περιστατικά μάς υπενθυμίζουν ότι η αρχαιοκαπηλία δεν είναι μιας παλιάς κοπής τακτική, που μπορούσε κανείς να συναντήσει, παλαιότερα, στην Ελλάδα. Η πολιτιστική μας κληρονομιά είναι ο θεματοφύλακας των κοινών αξιών, που συγκροτούν την ελληνική ταυτότητα. Ταυτόχρονα, είναι και θεμελιακός παράγων της βιώσιμης ανάπτυξης. Δεν λογίζεται, απλώς, ως ένα πολύτιμο απόθεμα, που διαφυλάσσουμε και συντηρούμε, αλλά, ως ένα σύνολο πόρων, που αναδεικνύουμε και αξιοποιούμε.

Στην παράγραφο 4, ορίζεται ότι το πρόγραμμα θα τεθεί σε ισχύ, μόλις το κάθε μέρος πληροφορήσει το έτερο μέρος, δια της διπλωματικής οδού, ότι οι αναγκαίες εσωτερικές διατυπώσεις - για θέση του σε ισχύ- έχουν ολοκληρωθεί και θα παραμείνει σε ισχύ για 3 χρόνια, με δυνατότητα ανανέωσης κάθε 3 χρόνια -εκτός εάν καταγγελθεί, από κοινού, μέσω επίσημης ανταλλαγής γνωστοποιήσεων.

Επίσης, προβλέπεται ότι κάθε μέρος μπορεί να προτείνει τροποποιήσεις, στο παρόν Πρόγραμμα, οι οποίες θα συμφωνηθούν, δια της διπλωματικής οδού. Επίσης, μπορεί να τερματίσει το παρόν Πρόγραμμα, ανά πάσα στιγμή, με γραπτή ειδοποίηση προς το άλλο μέρος, δια της διπλωματικής οδού. Έτσι, το Πρόγραμμα θα αναστέλλεται ή θα παύει να είναι σε ισχύ, 60 ημέρες, μετά την ημερομηνία παραλαβής της εν λόγω ειδοποίησης από το άλλο μέρος.

Τέλος, ορίζεται ότι η λήξη ισχύος του παρόντος Προγράμματος δεν θα επηρεάσει την ισχύ και τη διάρκεια οποιουδήποτε, υπό εξέλιξη έργου, μέχρι την ολοκλήρωσή του.

Πρόκειται, επίσης, για κλασσικές διατυπώσεις, ανάλογα με αυτές, που τίθενται σε όλες τις ομοειδείς διμερείς Συμφωνίες. Οι Συμφωνίες αυτού του είδους, συνήθως, μόνο ανεφάρμοστες είναι ή ισχύουν ουσιαστικά, για πολύ λίγα χρόνια.

Το παρόν Εκτελεστικό Πρόγραμμα Πολιτιστικής Συνεργασίας, για τα έτη 2022-2025, που υπογράφηκε στις Φιλιππίνες, στις 5 Μαΐου του 2022, αποτελεί, ουσιαστικά, συνεπακόλουθο της υπογραφείσας Μορφωτικής Συμφωνίας, μεταξύ των δύο χωρών, του έτους 1997, που κυρώθηκε με το ν.2625/1998.

Όπως σημειώνεται ειδικά στην παράγραφο 1, στην υποπαράγραφο 7, η προβλεπόμενη στη συγκεκριμένη Συμφωνία μικτή επιτροπή των δύο χωρών είναι ουσιαστικά ανενεργή.

Συζητώντας την κύρωση της Συμφωνίας Συνεργασίας στους τομείς του πολιτισμού και της εκπαίδευσης, μεταξύ της κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές, προβλέπεται από το άρθρο 1, ότι τα μέρη θα ενθαρρύνουν και θα προωθούν τη συνεργασία, στους τομείς της λογοτεχνίας, μουσικής, εικαστικών και παραστατικών τεχνών, χειροτεχνιών και πολιτιστικών δραστηριοτήτων και εκπαίδευσης και έρευνας. Πρόκειται για ένα ιδιαιτέρως θεωρητικό και αόριστο άρθρο, αφού αναφέρεται, γενικά, ότι τα μέρη θα συνεργαστούν, σε συγκεκριμένους τομείς, κυρίως της εκπαίδευσης.

Στο άρθρο 2, λέτε ότι τα μέρη θα διευκολύνουν και θα ενθαρρύνουν την ανταλλαγή εκπαιδευτικού προσωπικού, καθώς και τη συμμετοχή του σε σχετικές εκδηλώσεις, στις αντίστοιχες χώρες τους. Το Μπαγκλαντές αποτελεί μία από τις πολυπληθέστερες χώρες του κόσμου. Η χώρα συνεχίζει να αντιμετωπίζει τις προκλήσεις της φτώχειας, της εκπαίδευσης, της υγειονομικής περίθαλψης. Η οικονομική ισχύς του Μπαγκλαντές καθοδηγείται κυρίως από τις βιομηχανίες κλωστοϋφαντουργίας και τα ξένα εμβάσματα εργαζομένων στο εξωτερικό από το Μπαγκλαντές. Ωστόσο, αυτοί οι τομείς κυριαρχούνται κυρίως από φθηνό, λιγότερο μορφωμένο και μη εξειδικευμένο εργατικό δυναμικό.

Δυστυχώς, αυτή η διαδικασία οικονομικής ανάπτυξης είναι πιθανό να είναι μη βιώσιμη. Επί του παρόντος, πάνω από το 80% των παιδιών είναι σε θέση να ολοκληρώσουν την πρωτοβάθμια εκπαίδευση. Ωστόσο, η ποιότητα της εκπαίδευσης παραμένει αμφίβολη, καθώς η πλειονότητα τους δεν εγγράφονται σε λύκεια ή κολέγια. Η ανάπτυξη της εκπαίδευσης στο Μπαγκλαντές βρίσκεται ακόμη στα σπάργανα, μετά από σημαντικές αποφάσεις για την καθολική πρωτοβάθμια εκπαίδευση. Η εκστρατεία «Εκπαίδευση για όλους» αντιμετωπίζει πολλές προκλήσεις, όπως η εκπαιδευτική ανισότητα, η ανεργία, οι γάμοι στην παιδική ηλικία και η έλλειψη εκπαιδευτικού υλικού.

Η κυβέρνηση του Μπαγκλαντές έκανε ένα βήμα, καθιστώντας διαθέσιμα σχολικά βιβλία για μαθητές όλων των σχολικών τάξεων. Το παράδοξο είναι ότι σημαντικό μέρος του πληθυσμού του μεταναστεύει και συγκεκριμένα, στην πλειονότητα των περιπτώσεων, εισέρχεται παράνομα στη δική μας χώρα. Σύμφωνα με όλα αυτά τα δεδομένα, φαίνεται πως η χώρα μας δεν έχει ανάγκη να υπογράφει συμφωνίες, ειδικά στον τομέα της εκπαίδευσης με κράτη, όπως το Μπαγκλαντές.

Στο άρθρο 3, προβλέπεται ότι τα μέρη θα χορηγούν, αμοιβαία, στους φοιτητές υπότροφους του άλλου μέρους υποτροφίες για την έναρξη ή τη συνέχιση σπουδών, σε αντίστοιχα ιδρύματα τριτοβάθμιας εκπαίδευσης. Πρόκειται για ένα διαδικαστικό άρθρο, που προβλέπει τη συνεργασία των μερών, για χορήγηση υποτροφιών σε φοιτητές.

Στο άρθρο 4, αναφέρεται ότι τα μέρη θα ενθαρρύνουν τη συνεργασία στους τομείς της μουσικής και της λογοτεχνίας. Θα ενθαρρύνουν, επίσης, τη διοργάνωση εκθέσεων από τις δύο χώρες, στον τομέα της μοντέρνας και σύγχρονης τέχνης και εθνολογίας. Πρόκειται για ένα ακόμα διαδικαστικό θεωρητικό άρθρο, που αναφέρει τη συνεργασία των μερών στους ως άνω τομείς. Παραμένει, όμως, το ερωτηματικό για το κατά πόσον είναι πράγματι συμφέρουσα για την Ελλάδα μία τέτοια συμφωνία.

Στο άρθρο 5, προβλέπεται ότι τα μέρη θα συνεργάζονται, με στόχο την ανταλλαγή εκθέσεων, στον τομέα της αρχαιολογίας και στην ανταλλαγή βιβλίων και δημοσιεύσεων, στους τομείς της ιστορίας, της ιστορίας της τέχνης, της αρχαιολογίας και της πολιτιστικής κληρονομιάς. Αξιοπρόσεκτο είναι ότι τα μέρη θα συνεργάζονται, στο πλαίσιο των συμβάσεων της Ουνεσκο, για την πρόληψη της παράνομης διακίνησης πολιτιστικών αγαθών. Σύμφωνα με διεθνείς μελέτες, το ποσοστό αναλφαβητισμού στο Μπαγκλαντές παρέμεινε σχεδόν το ίδιο, περίπου 75%, τα τελευταία χρόνια και η χώρα πρέπει να παρέχει εκπαίδευση στο ένα τέταρτο του πληθυσμού της, τα επόμενα οχτώ χρόνια, για να επιτύχει ποσοστό αλφαβητισμού 100%.

Η χώρα κατάφερε να αυξήσει το ποσοστό αλφαβητισμού, μόνο κατά 16%, τα τελευταία 12 χρόνια. Ως αποτέλεσμα 4,2 εκατομμύρια άνθρωποι εξακολουθούν να είναι αναλφάβητοι στη χώρα, σύμφωνα με το Υπουργείο Παιδείας της χώρας. Με ποια λογική, λοιπόν, θα ανταλλάξουμε βέλτιστες πρακτικές;

Στο άρθρο 6, προβλέπεται ότι τα μέρη θα ενθαρρύνουν τις αμοιβαίες ανταλλαγές για επισκέψεις μικρής περιόδου επιστημόνων και μελών διδακτικού προσωπικού από ανώτατα εκπαιδευτικά ιδρύματα και κρατικά επιστημονικά ιδρύματα, προκειμένου να δώσουν διαλέξεις. Παραμένουν τα ερωτηματικά, σχετικά με τα οφέλη, που έχει να αποκομίσει η χώρα μας από αυτού του είδους τις ανταλλαγές.

Στο άρθρο 7, προβλέπεται ότι τα μέρη θα μελετήσουν τις προϋποθέσεις, που απαιτούνται για την ισοδυναμία των εκπαιδευτικών πτυχίων και σχολικών πιστοποιητικών. Ουσιαστικά, προβλέπεται η αναγνώριση ισοδυναμίας πτυχίων και απολυτηρίων. Όπως γίνεται αντιληπτό, η αναγνώριση ισοδυναμίας πτυχίων θα επιφέρει και άλλες συνέπειες. Διορισμούς, διεκδίκηση θέσεων σε μεταπτυχιακά και διδακτορικά προγράμματα από πολίτες του Μπαγκλαντές με ό,τι αυτό συνεπάγεται.

Όμως, απ’ ό,τι ξέρουμε, εδώ και πολλά χρόνια ο ΔΟΑΤΑΠ αναγνωρίζει πτυχία από πανεπιστήμια του Μπαγκλαντές. Διαβάσαμε, σε άρθρο του 2008, ότι ο ΔΟΑΤΑΠ αναγνώριζε τα πτυχία χημείας και βοτανολογίας από τα πανεπιστήμια Τσιτταγκόνγκ, μπορεί να είναι κι άλλα. Αλλά πέρα απ’ αυτό, εδώ και 20 χρόνια, δεν έχουμε αποφασίσει, εάν θα αναγνωρίσουμε τα πτυχία των αποφοίτων των καλλιτεχνικών σχολών. Υπάρχουν πάνω από 400.000 απόφοιτοι των πρώην ΤΕΙ, που δεν τους δίνεται η ευκαιρία να αντιστοιχίσουν τα πτυχία τους με αυτά των διαδόχων Τμημάτων και των υπολοίπων προϋπαρχόντων Τμημάτων Μηχανικών. Οι στρεβλώσεις, αντί να περιορίζονται, διευρύνονται, αφού ακόμη και ομοειδή και ομώνυμα Τμήματα δεν αντιστοιχίζονται μεταξύ τους.

Στο άρθρο 8, προβλέπεται ότι τα άτομα, που συμμετέχουν σε προγράμματα πολιτιστικών ή εκπαιδευτικών ανταλλαγών, πρέπει να συμμορφώνονται με τους νόμους, με τους κανονισμούς, που αφορούν την είσοδο, την παραμονή και την αναχώρηση των αλλοδαπών κάθε χώρας. Όλα τα ανωτέρω θα έπρεπε να είναι δεδομένα, καθώς προέχει ο σεβασμός της χώρας, που εισέρχονται, αλλά και η υπακοή στους νόμους. Κατά πόσον, όμως, γίνεται αυτό στην πράξη;

Στο άρθρο 9, προβλέπεται ότι τα μέρη θα υπογράφουν προγράμματα πολιτιστικών και εκπαιδευτικών ανταλλαγών, για περιόδους τριών ετών. Δεν υπάρχει κανένας απολύτως λόγος, αλλά και κανένα κίνητρο για τη σύναψη τέτοιου είδους συμβάσεων, πολλώ δε μάλλον με τέτοιο ορίζοντα.

Στο άρθρο 10, προβλέπεται ότι οποιεσδήποτε διαφορές προκύψουν από την ερμηνεία ή την εφαρμογή της παρούσας Συμφωνίας, θα επιλύονται φιλικά, με διαβουλεύσεις μεταξύ των μερών, μέσω διπλωματικής οδού. Μόνο οι διαβουλεύσεις αποτελούν ικανοποιητικό τρόπο επίλυσης διαφορών, ενώ, τις περισσότερες φορές, δεν ευδοκιμούν.

Στο άρθρο δεύτερο, αναφέρεται ότι τα προγράμματα πολιτιστικών και εκπαιδευτικών ανταλλαγών του άρθρου 9 της Συμφωνίας θα εγκρίνονται, με Κοινή Απόφαση των κατά περίπτωση αρμοδίων Υπουργών. Είναι μεν διαδικαστικό, αλλά η παροχή υπερεξουσιών στους Υπουργούς μας βρίσκει διαχρονικά αντίθετους.

Με την παρούσα Συμφωνία, επιδιώκεται η συνεργασία της Ελλάδος και του Μπανγκλαντές, στον τομέα της εκπαίδευσης. Στην παρούσα, εμπεριέχονται ρυθμίσεις, όπως η ανταλλαγή επιστημόνων και μελών ΔΕΠ, η χορήγηση υποτροφιών σε φοιτητές, η αναγνώριση ισοδυναμίας πτυχίων και απολυτηρίων, όμως, στην πράξη και σύμφωνα με όσα αναφέραμε παραπάνω, τι έχει να κερδίσει η χώρα μας από μια τέτοια Συμφωνία; Σε λίγο οι Έλληνες θα αποτελούμε μειονότητα στην ίδια μας τη χώρα !

Η υπογραφή και η κύρωση οποιασδήποτε Συμφωνίας πρέπει να γίνεται, με αποκλειστικό στόχο την εξυπηρέτηση του δημοσίου συμφέροντος, αλλά και την τήρηση της δημόσιας ασφάλειας.

Για την Ελληνική Λύση προέχει η διασφάλιση της ενότητας, της ελληνικής γλώσσας, της θρησκείας, αλλά και του πολιτισμού μας. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρία Ασημακοπούλου, θα θέλατε να διευκρινίσετε τη στάση σας;

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης)**: Επιφύλαξη, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ωραία.

Το λόγο έχει ο κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε.

Εκμεταλλευόμενος και την παρουσία του Υφυπουργού, του κυρίου Γιατρομανωλάκη, θέλω να ενημερώσω και την Επιτροπή Μορφωτικών Υποθέσεων της Βουλής ότι έχουμε, ως Κ.Κ.Ε, καταθέσει μια τροπολογία, μια πρόταση νόμου, για την αναγνώριση και την κατοχύρωση των δικαιωμάτων των καλλιτεχνών, η οποία έχει κατατεθεί και θα συζητηθεί στο σημερινό νομοσχέδιο, που θα ξεκινήσει στις 12:00 το μεσημέρι, στην Ολομέλεια. Καλούμε την Κυβέρνηση, καταρχάς, να κάνει δεκτή την τροπολογία, μια τροπολογία με την οποία συμφωνούν οι καλλιτέχνες και, βεβαίως, καλούμε και τα υπόλοιπα Κόμματα του Κοινοβουλίου να βγουν και να στηρίξουν αυτήν την τροπολογία, με την οποία, όπως σας είπα πιο πριν, συμφωνούν οι καλλιτέχνες και τα σωματεία τους.

Σε σχέση με το αντικείμενο της σημερινής συνεδρίασης, θα ξεκινήσω, πρώτα, με τη Σύμβαση, που γίνεται με το Μπαγκλαντές. Θα θέλαμε να πούμε, ως Κ.Κ.Ε., ότι πρόκειται για μία σύμβαση, η οποία αφορά στον πολιτισμό, βεβαίως και ορισμένες πλευρές της παιδείας, συγκεκριμένα της Τριτοβάθμιας Εκπαίδευσης. Η παρούσα Συμφωνία, οπωσδήποτε, έχει ένα γενικό χαρακτήρα και η κατεύθυνση της υλοποίησής της εξαρτάται από τα επιμέρους προγράμματα, τα οποία, όμως, θα διαμορφωθούν, σύμφωνα με το άρθρο 9 της Συμφωνίας, ένα άρθρο, βέβαια, το οποίο περιγράφει, με έναν πολύ γενικόλογο τρόπο, το πώς θα υλοποιηθούν οι δεσμεύσεις, οι οποίες περιγράφονται στα άρθρα από το 1 μέχρι το 6.

 Είναι χαρακτηριστικό ότι το μόνο, που αναφέρεται, στο συγκεκριμένο άρθρο, το άρθρο 9, δηλαδή, είναι η διάρκεια αυτών των προγραμμάτων, η τριετής και τίποτε περισσότερο. Τώρα, πέρα από το πλαίσιο αυτής της συμφωνίας, το Μπαγκλαντές, σήμερα, χαρακτηρίζεται και είναι το βασίλειο των κάτεργων του φασόν, είναι μια χώρα της οποίας η εργατική τάξη πληρώνει, με εκατόμβες θυμάτων, την κερδοφορία των εργοδοτών και την αδιαφορία της κυβέρνησης, ενώ, ταυτόχρονα, αποτελεί και μία πηγή φθηνών εργατικών χεριών και για το ελληνικό κεφάλαιο, όπως και για το ευρωπαϊκό.

Και εδώ είναι αποκαλυπτική μια άλλη συμφωνία της Ελληνικής Κυβέρνησης με αυτήν του Μπαγκλαντές, για τους εποχικούς εργάτες. Συμφωνία, η οποία, το περασμένο καλοκαίρι, ψηφίστηκε, μάλιστα, από κοινού και από τη Ν.Δ. και από τον ΣΥΡΙΖΑ και το ΠΑΣΟΚ και η οποία μάλιστα παρουσιάζεται και, ως παράδειγμα, ως υπόδειγμα κανονικής μετανάστευσης, ενώ στην ουσία πρόκειται για ένα σύγχρονο σκλαβοπάζαρο εργατών, από τη στιγμή που νομιμοποιεί τις απαράδεκτες, απάνθρωπες και πολλές φορές σοκαριστικές συνθήκες εργασίας χιλιάδων μεταναστών εργατών γης, στην Ελλάδα. Εντέλει, αναρωτιόμαστε, ως Κ.Κ.Ε., μέσα σε αυτές τις συνθήκες του εκμεταλλευτικού ζόφου, οι οποίες επικρατούν στο Μπαγκλαντές, άραγε, σε τι θα ωφελήσει μια τέτοια σύμβαση τόσο τον λαό του Μπαγκλαντές όσο και τον ελληνικό; Κατά τη γνώμη μας, σε τίποτα. Γι’ αυτό και με βάση όλα τα παραπάνω, καταψηφίζουμε αυτήν τη Συμφωνία της χώρας μας, με το Μπαγκλαντές.

Τώρα, για τη δεύτερη Συμφωνία, με τις Φιλιππίνες. Πρόκειται, βεβαίως, για ένα εκτελεστικό πρόγραμμα πολιτιστικής συνεργασίας, εκτελεστικό πρόγραμμα, στο πλαίσιο της Συμφωνίας Μορφωτικής Συνεργασίας της Ελλάδας με τις Φιλιππίνες, η οποία κυρώθηκε, με το νόμο 2625, εδώ και αρκετά χρόνια, πριν από το 1998. Και τότε, το Κ.Κ.Ε. είχε ψηφίσει αυτήν τη Μορφωτική Συμφωνία, το γενικό της, δηλαδή, πλαίσιο. ‘Όμως, τώρα, το παρόν εκτελεστικό πρόγραμμα, που έρχεται, με τη σημερινή Συμφωνία, στέκεται, κυρίως, στις ανταλλαγές μέσω πολιτιστικών δράσεων, οι οποίες, όμως, ανάμεσα στα όσα αναφέρουν, περί εκθέσεων ανταλλαγής, τεχνογνωσίας, πολιτιστικών δράσεων, δεν ξεχνούν, το αντίθετο υπογραμμίζουν να ασχοληθούν, με την ανάπτυξη και την προώθηση των λεγόμενων πολιτιστικών βιομηχανιών. Μια δράση, στην οποία βρίσκεται, φυσικά και όλο το ζουμί. Και για τις Φιλιππίνες ισχύουν όσα είπαμε και για το Μπαγκλαντές, καθώς είναι και αυτές μία πηγή απ’ όπου το ελληνικό κεφάλαιο μπορεί και αντλεί φτηνά εργατικά χέρια και, φυσικά, και στις δύο περιπτώσεις αξιοποιείται, τελικά, ο πολιτισμός, γιατί, τελικά, αυτό γίνεται, αξιοποιείται ο πολιτισμός μας. Ένα ακόμα μέσο προσέγγισης, με στόχο, όμως, την εκμετάλλευση των δύο αυτών λαών.

Επειδή, λοιπόν, κύριε Πρόεδρε και κυρίες και κύριοι βουλευτές, το 2023, στο οποίο βρισκόμαστε, δεν είναι 1998 και επειδή έρχεται τώρα αυτό το εκτελεστικό πρόγραμμα της Συμφωνίας του 1998, καταψηφίζουμε και τη Συμφωνία με τις Φιλιππίνες. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε Δελή.

Τον λόγο θα λάβει η Ειδική Αγορήτρια του ΜέΡΑ25, η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Σας ευχαριστώ πολύ, κύριε Πρόεδρε. Συνάδελφοι, έρχεται προς κύρωση, σύμφωνα με το άρθρο 28, παράγραφος 1 του Συντάγματος και για να αποκτήσει την αντίστοιχη αυξημένη νομική ισχύ, το εκτελεστικό πρόγραμμα πολιτιστικής συνεργασίας, μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας, για τα έτη 2022-2025. Το συγκεκριμένο πρόγραμμα πολιτιστικής συνεργασίας υπογράφτηκε, στις 5-5-2022, σε συνέχεια της από το 1997 διακρατικής συμφωνίας των δύο μερών για μορφωτική συνεργασία. Στο πλαίσιο της ανάπτυξης των πολιτιστικών σχέσεων, μεταξύ των δύο χωρών, περιλαμβάνονται δράσεις, που αφορούν σε ένα ευρύτατο κύκλο, όπως είναι η μουσική, ο χορός, το θέατρο, η λαϊκή τέχνη, η φωτογραφία, οι εικαστικές και καλές τέχνες, γενικότερα, λογοτεχνία, βιβλίο, εκδόσεις, μεταφράσεις, αρχιτεκτονική, κινηματογράφος κλπ..

Στις παραγράφους του προγράμματος, εξειδικεύονται οι προβλέψεις, για τις πολιτιστικές και καλλιτεχνικές ανταλλαγές, ο τρόπος οικονομικής διαχείρισης των αντίστοιχων δράσεων, καθώς και άλλες προβλέψεις προστασίας υλικού και δικαιωμάτων. Είναι προφανές ότι είναι πολύ δύσκολο να υπάρξει πεδίο διαφωνίας, για οποιονδήποτε αντιμετωπίζει καλόπιστα μια τέτοιου είδους συμφωνία, πόσο μάλλον, αν εκτιμήσουμε ότι στη χώρα μας υπάρχει και εργάζεται, εδώ και δεκαετίες πια, μια μεγάλη κοινότητα μεταναστών από τις Φιλιππίνες. Μια κοινότητα, που αποτελεί σημαντικό παράγοντα για τη σύσφιξη των σχέσεων, ανάμεσα στους δύο λαούς. Εκφράζουμε την ελπίδα για την ουσιαστική λειτουργία του προγράμματος, έτσι ώστε να ενδυναμωθεί, πράγματι, το ενδιαφέρον για ανάπτυξη της πολιτιστικής συνεργασίας, μεταξύ των δύο χωρών, όπως επίσης, για την προστασία και αμοιβαία ανάδειξη της πολιτιστικής κληρονομιάς, αλλά και του σύγχρονου πολιτισμού και των δύο χωρών.

Επομένως, κύριε Πρόεδρε υπερψηφίζουμε.

Επίσης, στα σημερινά μας θέματα είναι και η Κύρωση μιας Διεθνούς Συμφωνίας, με τη Λαϊκή Δημοκρατία του Μπαγκλαντές, σύμφωνα με τις διατάξεις 36, Παράγραφος 2 και 28 Παράγραφος 1 του Συντάγματος. Η Συμφωνία, που υπογράφτηκε, πριν από ένα χρόνο, αφορά στους τομείς του πολιτισμού και της εκπαίδευσης. Αναφέρεται στην προώθηση συνεργασίας των δύο χωρών μας, στους τομείς πολιτισμού, όπως είναι η λογοτεχνία, οι τέχνες και τα κατάλοιπα της εκπαίδευσης, φυσικά και της έρευνας. Το περιεχόμενο της Συμφωνίας προβλέπει ανταλλαγή εκπαιδευτικού προσωπικού, αμοιβαία συμμετοχή σε συνέδρια – σεμινάρια, αλλά και αμοιβαίες υποτροφίες στην τριτοβάθμια εκπαίδευση. Επίσης, συνεργασία σε μουσική και λογοτεχνία, με ανταλλαγή αντίστοιχου υλικού δημιουργίας και διοργάνωση εκθέσεων, καθώς και την αμοιβαία προβολή του πολιτισμού της κάθε χώρας στην άλλη. Προβλέπεται και η ανταλλαγή επισκέψεων επιστημόνων και πανεπιστημιακού εκπαιδευτικού προσωπικού, για διαλέξεις, ανταλλαγή βέλτιστων πρακτικών, αλλά και μελέτες. Αντιμετωπίζεται, τέλος και η προοπτική εξέτασης της ισοδυναμίας εκπαιδευτικών πτυχίων και σχολικών πιστοποιητικών.

Η αλήθεια είναι ότι δεν μπορεί να μιλάει κανείς για οποιαδήποτε συνεργασία με το Μπαγκλαντές, χωρίς να έχει στο νου του και το μεγάλο αριθμό μεταναστών από αυτή τη χώρα, που είναι διασκορπισμένοι, σε όλη την Ελλάδα. Βέβαια, η συντριπτική πλειοψηφία τους –ανειδίκευτοι – δουλεύουν, κυρίως, στην αγροτική παραγωγή και σε πάρα πολύ δύσκολες συνθήκες. Πιστεύουμε πως κανείς δεν θα μπορούσε να είναι αντίθετος με μια διμερή συμφωνία, που προάγει τη διακρατική συνεργασία, στους συγκεκριμένους τομείς, πόσω μάλλον, με μια τόσο πολυπληθή χώρα, που έχει πολύ ιδιαίτερη ιστορία και πέρα από τις πιθανές πολιτικές επιφυλάξεις, αποδεικνύεται μια σημαντική δύναμη.

Η συνεργασία αποκτά ακόμα μεγαλύτερη αξία, στην κατεύθυνση της σύσφιξης των σχέσεων και της αλληλοκατανόησης, ανάμεσα στους δύο λαούς, λόγω των πολιτιστικών διαφορών ανάμεσα στις δύο χώρες.

Επομένως, κύριε Πρόεδρε, υπερψηφίζουμε και εδώ.

Επίσης, κλείνοντας, θέλω να πω – για να καταγραφεί στα πρακτικά φυσικά – ότι στηρίζουμε την τροπολογία του Κομμουνιστικού Κόμματος Ελλάδας, σε σχέση με το Προεδρικό Διάταγμα, που αφορά στους καλλιτέχνες. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ, κυρία Σακοράφα.

Το λόγο θα λάβει ο Υφυπουργός Πολιτισμού και Αθλητισμού, ο κύριος Γιατρομανωλάκης.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Καλημέρα, κυρίες και κύριοι. Πρώτα απ’ όλα, τυχαίνει να είναι η πρώτη μου παρουσία στη Βουλή, μετά το τραγικό δυστύχημα των Τεμπών. Και εγώ, προφανώς, συμμερίζομαι και τον πόνο και τη θλίψη και την οργή για ό,τι συνέβη και υπερθεματίζω ότι η Κυβέρνηση αυτή θα πράξει όλα όσα πρέπει, προκειμένου να δοθούν απαντήσεις, αλλά κυρίως να υπάρξει και μία οριστική λύση σε ζητήματα, τα οποία ταλανίζουν τους ελληνικούς σιδηροδρόμους, εδώ και δεκαετίες.

Ας πάμε όμως, εν προκειμένω, στο θέμα της Κύρωσης των δύο αυτών Συμφωνιών, με τη Λαϊκή Δημοκρατία του Μπαγκλαντές και με τη Δημοκρατία των Φιλιππίνων. Πρώτα απ’ όλα, να πω ότι χαίρομαι πάρα πολύ που η πλειοψηφία των Κομμάτων της Αντιπολίτευσης τίθενται θετικά, σε σχέση με αυτές τις Συμφωνίες.

Ως προς το αναλυτικό περιεχόμενο των Συμφωνιών, επιτρέψτε μου να μην υπεισέλθω, έτσι και αλλιώς ο Εισηγητής μας, ο κύριος Πασχαλίδης, τα ανέλυσε και τα επεξήγησε και νομίζω ότι είναι σαφή τα σημεία των δύο Συμφωνιών σε όλους. Θα ήθελα να πω, όμως, κάποια πράγματα, γιατί ακούστηκαν κάποια σημεία, τα οποία νομίζω ότι καλό είναι να τα αποσαφηνίσουμε και κάποια άλλα σημεία να τα επισημάνουμε, να τα υπογραμμίσουμε.

Πρώτα απ’ όλα, όλες αυτές τις συμφωνίες, που γίνονται και θεσπίζονται διαχρονικά από την Ελληνική Δημοκρατία, τελικά εναπόκειται σε κάθε Κυβέρνηση, αν θα τις υλοποιήσει, αν θα ενεργοποιήσει, αν θα τις εφαρμόσει ή όχι. Το γεγονός ότι κάποιες από αυτές, όντως, στο παρελθόν, δεν έχουν ενεργοποιηθεί, δεν νομίζω ότι σημαίνει ότι θα πρέπει να σταματήσουμε να υπογράφουμε και να κυρώνουμε τέτοιου τύπου συμφωνίες και να διορθώσουμε τα κακώς κείμενα, υλοποιώντας τες.

 Επομένως, αυτή η αναφορά έχει να κάνει με τη Συμφωνία, που υπάρχει εδώ και πολλά χρόνια με τις Φιλιππίνες. Θεωρώ ότι είναι μια καλή και ουσιαστική στιγμή να κάνουμε κάποια βήματα μπροστά και, αν θέλετε, να σας πω και κάτι πολύ πιο συγκεκριμένο για τις Φιλιππίνες – το ανέφεραν και άλλοι ομιλητές και τελευταία η κυρία Σακοράφα.

Όντως, μιλάμε για μια χώρα, η οποία έχει μια πολύ σημαντική κοινότητα, στην Ελλάδα, εδώ και χρόνια. Είναι μία κοινότητα, την οποία, μέχρι στιγμής, την έχουμε αντιμετωπίσει, ως επί το πλείστον, σαν μια κοινότητα παροχής υπηρεσιών και εργασίας, όμως, δεν είναι μόνο αυτό. Είναι σαφέστατα μια κοινότητα, η οποία έχει ένα πολύ έντονο πολιτιστικό στίγμα και αποτύπωμα και σιγά – σιγά, σταδιακά, μέσα στην ίδια μας τη χώρα, αρχίζουν και δημιουργούνται πολύ ενδιαφέροντες πολιτιστικοί δεσμοί.

Θα σας δώσω ένα παράδειγμα. Πέρυσι, δηλαδή, το 2022, μια από τις ελληνικές ταινίες, οι οποίες διακρίθηκαν και στην Ελλάδα, αλλά και διεθνώς είναι η «Αγία Έμυ» της Αρασέλης Λαιμού, μιας Ελληνίδας σκηνοθέτιδος. Η ταινία αυτή, ουσιαστικά, μας συστήνει στην κοινότητα των Φιλιππινέζων, στην Ελλάδα και μάλιστα, το βραβείο δεύτερου γυναικείου ρόλου, στα Βραβεία ΙΡΙΣ της Ελληνικής Ακαδημίας Κινηματογράφου, το απέσπασε η Hasmine Kilip, που είναι μία ηθοποιός από τις Φιλιππίνες, η οποία, όμως, ζει εδώ, στην Ελλάδα.

Αυτό το αναφέρω, γιατί πραγματικά, κυρία Ασημακοπούλου, εμείς δεν κάνουμε διακρίσεις μεταξύ κρατών ούτε θεωρούμε ότι κάποια κράτη μπορούν να δώσουν και έχουν προστιθέμενη αξία, για να συνεργαζόμαστε μαζί τους και κάποια άλλα κράτη δεν έχουν, ούτε αντιμετωπίζουμε τα κράτη σε κατηγορίες και ταχύτητες πολιτιστικές και μορφωτικές.

 Θεωρούμε ότι όλα τα κράτη έχουν έναν πολύ ουσιαστικό πλούτο πολιτιστικό, τον οποίον και τον σεβόμαστε και τον αναγνωρίζουμε και θα συνεργαστούμε μαζί τους, για να τον αναδείξουμε.

 Ανέφερε ο κ. Κωνσταντόπουλος, σε σχέση με το Μπαγκλαντές και έχει δίκιο, ότι υπάρχουν ζητήματα ανθρωπίνων δικαιωμάτων. Ποιος είναι καλύτερος τρόπος από το να επενδύσουμε στην εκπαίδευση, από το να επενδύσουμε στον πολιτισμό, προκειμένου πραγματικά, ως χώρα, ως Ελλάδα, ως μέλος της Ευρωπαϊκής Ένωσης, να επισημάνουμε αυτά τα ζητήματα και να βοηθήσουμε, με τον τρόπο μας, πραγματικά, να βελτιωθεί και το μορφωτικό επίπεδο, το οποίο ανέφερε η κυρία Ασημακοπούλου, αλλά και το επίπεδο των ανθρωπίνων δικαιωμάτων, που ανέφερε ο κ. Κωνσταντόπουλος;

Ο πολιτισμός και η εκπαίδευση, πραγματικά, αποτελούν από τα πιο ουσιαστικά εργαλεία, που έχει μια χώρα στη διάθεσή της, προκειμένου να ασκήσει πολιτική και όλοι γνωρίζουμε τη σημασία της πολιτιστικής διπλωματίας.

Η διεθνής παρουσία της Ελλάδας, σαφώς και μπορεί να ενισχυθεί, μέσα από τέτοιου τύπου Συμφωνίες, αν και εφόσον, προφανώς, ενεργοποιηθούν.

Χαίρομαι, που αυτές οι Συμφωνίες εστιάζουν και στο κομμάτι της κληρονομιάς, που προφανώς, ως χώρα, είναι κάτι μας ενδιαφέρει ιδιαιτέρως και στο οποίο έχουμε να επιδείξουμε πάρα πολλά, αλλά και στο σύγχρονο πολιτισμό, αλλά ακόμα και σε πεδία, όπως η χειροτεχνία, πεδία, δηλαδή, στα οποία, πραγματικά, μπορεί να υπάρχει ουσιαστική ανταλλαγή και τεχνογνωσίας και εμπειρίας, αλλά και καλών πρακτικών.

 Ναι, κυρία Ασημακοπούλου, εγώ θεωρώ ότι υπάρχουν καλές πρακτικές, που μπορεί να αντλήσει κανείς από οπουδήποτε και καλό είναι να το θυμόμαστε αυτό.

 Από εκεί και πέρα, θεωρώ ότι επίσης είναι πολύ σημαντικό ότι οι δράσεις, που προβλέπονται και στις δύο Συμφωνίες, έχουν να κάνουν και με το γενικό πληθυσμό και αυτό είναι σημαντικό, διότι εκθέτει και τους Έλληνες πολίτες, αλλά και τους πολίτες των Φιλιππίνων και του Μπαγκλαντές, στους αντίστοιχους πολιτισμούς των άλλων χωρών, αλλά επίσης έχει να κάνει και με τους σπουδαστές, αλλά και τους επαγγελματίες του πολιτισμού των χωρών αυτών. Αυτό θεωρώ ότι είναι πάρα πολύ σημαντικό, γιατί πραγματικά μπορεί να δημιουργήσει γέφυρες και συνεργασίας και ανταλλαγής, πάνω στις οποίες μπορούμε να οικοδομήσουμε ουσιαστικότερες σχέσεις, με αμοιβαία οφέλη.

Επίσης, είναι σημαντικό ότι μιλάμε για Συμφωνίες, οι οποίες θίγουν και κρίσιμα θέματα, όπως η παράνομη διακίνηση των πολιτιστικών αγαθών, θέματα, στα οποία η Ελλάδα πρωτοστατεί. Επομένως, είναι σημαντικό να ενισχυθεί και αυτό το κομμάτι.

 Αυτές οι Συμφωνίες, επιτρέψτε μου να πω, ότι είναι Συμφωνίες, οι οποίες εντάσσονται, σε ένα ευρύτερο πλαίσιο πολιτιστικής κινητικότητας της χώρας μας και θα σας δώσω ένα – δύο γρήγορα παραδείγματα, για να καταλάβετε τι εννοώ.

 Μόλις την προηγούμενη βδομάδα, η Ελλάδα ήταν η τιμώμενη χώρα, στη Διεθνή Έκθεση Βιβλίου της Μπολόνια. Η Διεθνής αυτή Έκθεση είχε δύο σκέλη, το σκέλος των γενικών εκδόσεων, το «Bologna Book Plus» και το σκέλος των παιδικών εκδόσεων. Για την ακρίβεια, η Μπολόνια είναι η μεγαλύτερη έκθεση παιδικού βιβλίου στον κόσμο.

Η Ελλάδα, λοιπόν, ήταν τιμώμενη χώρα και είχε μια παρουσία, με αριθμό ρεκόρ εκδοτών. Για πρώτη φορά, στην ιστορία της παρουσίας της Ελλάδας, όχι μόνο στην Μπολόνια, αλλά σε όλες τις διεθνείς εκθέσεις, μέχρι σήμερα, ακόμα και τότε, που ήταν, στη Φρανκφούρτη, είχε μια παρουσία 63 εκθετών, στο ένα σκέλος και 64 εκθετών στο άλλο σκέλος.

Επίσης, μιλάμε για περίπου 20 δράσεις και εκδηλώσεις πολιτιστικές, που έγιναν, όχι μόνο μέσα στην Έκθεση, αλλά σε ολόκληρη την πόλη της Μπολόνια, γύρω από τον ελληνικό πολιτισμό, από τον ελληνικό κινηματογράφο, μάλιστα προβλήθηκε και το «Ζ» του Κώστα Γαβρά, στην ταινιοθήκη της Μπολόνια. Κύριε Βασιλικέ, ήταν και μια από τις ταινίες, που προβάλαμε, αλλά και πιο πρόσφατες ταινίες της ελληνικής κινηματογραφικής παραγωγής, μέχρι την παρουσία των Ελλήνων συγγραφέων και εικονογράφων, μέσα στις βιβλιοθήκες της πόλης της Μπολόνια.

Θέλω να πω ότι και αυτές οι εκθέσεις ήταν εκεί για πάρα πολλά χρόνια, είχαμε εκμεταλλευτεί, με την καλή έννοια, τη δυνατότητα και την ευκαιρία, που μας παρείχαν, είχαμε εκμεταλλευτεί τη δυνατότητα να προβάλουμε τον ελληνικό πολιτισμό, να διασυνδέσουμε τους Έλληνες εκδότες με ξένους εκδότες, προκειμένου να μεταφραστούν ελληνικά βιβλία στο εξωτερικό; Κάποιες φορές ναι, κάποιες φορές όχι. Η πρόθεση μας είναι, προφανώς, αυτό να παγιωθεί και να σταθεροποιηθεί.

Να σας δώσω ένα άλλο παράδειγμα του τι σημαίνει το να μην γίνεται αυτό το πράγμα και δεν θα μιλήσω για το Μπαγκλαντές και τις Φιλιππίνες, θα μιλήσω, για μια χώρα γειτονική, με την οποία έχουμε, θεωρητικά μιλώντας, πολύ ουσιαστικούς δεσμούς πολιτιστικούς και διαχρονικούς, την Ιταλία. Κάθε χρόνο, η Ελλάδα, όπως και οι περισσότερες χώρες του κόσμου, έχουν μια παρουσία στην Biennale της Βενετίας και μάλιστα η χώρα μας είναι από τις τυχερές χώρες, και αυτό δεν πρέπει να το ξεχνάμε, που έχει δικό της κτίριο και δικό της περίπτερο, μέσα στους κήπους της Βενετίας, τα Giardini, και χρόνο με το χρόνο, επειδή η Έκθεση είναι κάθε δύο χρόνια, εναλλάσσονται η Biennale Αρχιτεκτονικής και η Biennale Τεχνών.

Γνωρίζετε ότι αυτό το κτίριο, το ελληνικό περίπτερο, το οποίο είναι εκεί 90 χρόνια, ένα εξαιρετικό δείγμα βυζαντινής αρχιτεκτονικής, αλλά και ένας ουσιαστικός χώρος προβολής του ελληνικού πολιτισμού, τα τελευταία 20 χρόνια, ήταν στον αέρα νομικά, διότι καμία κυβέρνηση, μέχρι τότε, δεν μερίμνησε και άφησε να λήξει η Συμφωνία, μεταξύ του Δήμου της Βενετίας και της Ελλάδας; Αυτή τη στιγμή, τρέχουμε και καλύπτουμε το κόστος των τελών, που οφείλει η Ελληνική Δημοκρατία στο Δήμο της Βενετίας, αλλά επειδή θέλουμε να κάνουμε και επισκευές στο περίπτερο, το οποίο είχε αφεθεί στο έλεος, έπρεπε πρώτα να κυρώσουμε τη Συμφωνία με το Δήμο της Βενετίας και ουδείς είχε ασχοληθεί.

Γι’ αυτό, λοιπόν, είναι πάρα πολύ σημαντικό να τις κοιτάμε αυτές τις συμφωνίες, να τις ανανεώνουμε και δεν είναι κενό γράμμα αυτές οι συμφωνίες, είναι η βάση, πάνω στην οποία οικοδομούνται αυτές οι σχέσεις.

 Για να μην αφήσω και κάποια κενά σε κάποια πράγματα, που ειπώθηκαν. Οι δράσεις αποτυπώνονται στις συμφωνίες, αλλά μετά έρχονται οι διμερείς επιτροπές, οι οποίες αποκρυσταλλώνουν τις πολύ συγκεκριμένες δράσεις, που αποφασίζουν από κοινού, οι δύο χώρες και θα υλοποιηθούν, μέσα στον ορίζοντα των τριών ετών, που προβλέπονται. Αυτά σε σχέση με τις δύο Συμφωνίες.

Επιτρέψτε μου να πω και δυο τρία πράγματα, σε σχέση με κάποια άλλα ζητήματα, τα οποία έχουν θιγεί από τις κυρίες και τους κυρίους βουλευτές.

Σε σχέση με την πολιτιστική κληρονομιά και σε σχέση με τα γλυπτά του Παρθενώνα. Θα έλεγα, πρώτα από όλα, να διαβάσει κανείς τις πολύ προσεκτικές διατυπώσεις του Υπουργείου Πολιτισμού, σε σχέση με αυτά τα ζητήματα. Αυτές είναι οι μόνες επίσημες εκφράσεις για το τι συζητιέται, γι΄ αυτό το κομμάτι. Η Ελλάδα δεν έχει φύγει ούτε σπιθαμή από την ειδική γραμμή, ο στόχος δεν έχει καμία απόκλιση από την οριστική επιστροφή και θεωρώ ότι είναι ένα θέμα, το οποίο πρέπει να το κοιτάξουμε όλοι, με τη δέουσα προσοχή και προστασία.

Ως προς την ευρύτερη παρουσία της Ελλάδας στο κομμάτι της πολιτιστικής κληρονομιάς, επειδή αναρωτήθηκε ο κ. Σκουρολιάκος τι κάνουμε. Θέλω να πω ότι η Ελλάδα πρωτοστατεί και στο κομμάτι της προστασίας των αρχαιολογικών μνημείων και της πολιτιστικής κληρονομιάς από την κλιματική κρίση, ένα θέμα, που αφορά όλα τα κράτη, αλλά και στο κομμάτι της παράνομης διακίνησης υλικών αγαθών. Επομένως, έχουμε να επιδείξουμε σημαντικό έργο.

Για να πάω λιγάκι πιο κοντά στο δικό μου χαρτοφυλάκιο, στα του σύγχρονου πολιτισμού και στην αναφορά, που έγινε από τον κ. Δελή και από την κυρία Σακοράφα, στο κομμάτι της τροπολογίας, που κατατέθηκε, θα ήθελα να σας πω κάποια πράγματα. Πρώτα από όλα, όπως γνωρίζετε, έχει υπογραφεί μια Κοινή Υπουργική Απόφαση, στις 24/2, η οποία καθορίζει τα μισθολογικά και αναβαθμίζει ουσιαστικά τα μισθολογικά ζητήματα των καλλιτεχνών, που απασχολούνται, στο δημόσιο. Γιατί το λέω αυτό; Γιατί ξεχνάμε δύο πράγματα. Είτε τα ξεχνάμε είτε κάνουμε ότι δεν τα καταλαβαίνουμε.

Το Προεδρικό Διάταγμα 85/2022 αφορά μόνο το δημόσιο τομέα, αφορά μόνο το κομμάτι επίσης των προσόντων και της αμοιβής, που έχει να κάνει με την απασχόληση ανθρώπων. Όχι μόνο καλλιτεχνών, γιατί είναι οριζόντιο, αφορά τους πάντες, που εργάζονται στο δημόσιο, με εξαίρεση τους ανθρώπους, που προσλαμβάνονται από το Υπουργείο Παιδείας, γιατί έχουν δικό τους προσοντολόγιο. Αφορά τους πάντες, που απασχολούνται στο δημόσιο, σε σχέση μόνο με τα προσόντα και τα μισθολογικά.

Επομένως, δεν είναι ένα Προεδρικό Διάταγμα, το οποίο καθορίζει οτιδήποτε, που έχει να κάνει με το εκπαιδευτικό κομμάτι. Ας είμαστε ειλικρινείς. Το εκπαιδευτικό κομμάτι, διαχρονικά αφέθηκε στο έλεος του, σε σχέση με την καλλιτεχνική εκπαίδευση. Ήδη, από χθες, συνάντησε μια επιτροπή του ΣΥΡΙΖΑ, που ήταν μέσα και ο κ. Γαβρόγλου, μία επιτροπή καλλιτεχνών και είπε ο κύριος Γαβρόγλου ότι «ναι, θα τα κάνουμε όλα». Ουσιαστικά τι είπε; Είπε ότι όλα αυτά, τα οποία τους αρνήθηκε, όταν ήταν Υπουργός Παιδείας, θα τα κάνει. Τους εξήγησε, γιατί τα αρνήθηκε; Τους εξήγησε, γιατί δεν έκανε απολύτως τίποτα; Γιατί όταν το Υπουργείο Πολιτισμού, επί ΣΥΡΙΖΑ, η κυρία Κονιόρδου - ηθοποιός στο επάγγελμα - πίεζε για κάποια πράγματα, ο κ. Γαβριόγλου αρνιόταν και αντιστεκόταν;

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ (Εισηγητής της Μειοψηφίας)**: Υποβάθμισε το πτυχίο; Το έκανε πτυχίο λυκείου ο κ. Γαβρόγλου;

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Παιδείας και Θρησκευμάτων)**: Κύριε Σκουρολιάκο, είστε Βουλευτής. Έχετε υποχρέωση να ξέρετε τι θα πει Προεδρικό Διάταγμα, προσοντολόγιο.

Πάμε για την τροπολογία, λοιπόν. Η τροπολογία αυτή έχει κάτι πολύ ενδιαφέρον, κύριε Σκουρολιάκο, την οποία στηρίζετε, από ό,τι λέτε. Αναιρεί έναν δικό σας νόμο, το ν.4354/15. Άρα, φαντάζομαι ότι είστε σύμφωνος στο να αναιρέσετε το νόμο.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ (Εισηγητής της Μειοψηφίας):** *(ομιλεί εκτός μικροφώνου)*

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Παιδείας και Θρησκευμάτων)**: Κύριε Σκουρολιάκο, πρώτα από όλα, με αυτό, που είπατε, καταλαβαίνω ότι δεν έχετε καν διαβάσει το νόμο, που σας λέω, διότι ο 4354 δεν έχει να κάνει με εκπαιδευτικά θέματα. Έχει να κάνει με μισθολογικά θέματα. Ο 4354 είναι ο νόμος, που λέει, ότι μπορούν να καθοριστούν ζητήματα, με Κοινή Υπουργική Απόφαση. Άρα, ούτε αυτό δεν ξέρετε και έρχεστε και μας κάνετε και μάθημα !

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ (Εισηγητής της Μειοψηφίας):** Να μου δείξετε τα αμπελοχώραφά μου.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Παιδείας και Θρησκευμάτων)**: Θα σας τα δείξω, γιατί δεν τα ξέρετε.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ (Εισηγητής της Μειοψηφίας):** Καταλαβαίνω, γιατί είστε Υπουργός αυτής της Κυβέρνησης.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Παιδείας και Θρησκευμάτων)**: Κύριε Σκουρολιάκο, αντιπαρέρχομαι το ύφος, για να πάμε στην ουσία. Για μία φορά, εστιάστε στην ουσία και αφήστε αυτές τις συμπεριφορές.

Η τροπολογία αυτή λέει ότι θέλει να γίνει κάτι κατ’ αντιστοιχία του ν. 4325/15. Ξέρετε τι λέει αυτή η διάταξη; Δική σας είναι, του ΣΥΡΙΖΑ είναι. Να σας τη θυμίσω εγώ. Παίρνει ανθρώπους αδιαβάθμιτους, τους μουσικούς, τους οποίους δεν διαβάθμισε ποτέ ο κύριος Γαβρόγλου. Πήγε να κάνει μια πατέντα. Ξεσηκώθηκε το σύμπαν και αναγκάστηκε νύχτα και τα μάζεψε. Ρωτήστε τους ωδειάρχες. Δεν ξέρω, αν θα δεχτεί ο κ. Γαβρόβλου να τους δει, βεβαίως. Έκανε κάτι για τη διαβάθμιση; Όχι. Έκανε κάτι για τα εκπαιδευτικά τους; Όχι. Απλώς είπε ότι σας «βαφτίζω» με πατέντα ΤΕ. Δεν έχω προνοήσει τίποτα για τα εκπαιδευτικά σας. Δεν έχω προνοήσει τίποτα για τα επαγγελματικά σας, εκτός του δημοσίου.

Σας βαφτίζουν, λοιπόν, Τ.Ε. για τα μάτια του κόσμου. Ξέρετε πώς τους λέει αυτούς το Υπουργείο Εσωτερικών, διαχρονικά; «Τ 0». Διότι, ουσιαστικά είναι οι εικονικοί Τ.Ε. Και λέτε εσείς, ότι η λύση στο πρόβλημα των καλλιτεχνών, η λύση είναι η παράταση και επέκταση της πατέντας. Σοβαρά, αυτή είναι η πρότασή σας;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ (Εισηγητής της Μειοψηφίας)** *(ομιλεί εκτός μικροφώνου):* Εσείς υποβαθμίσατε τα πτυχία.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Παιδείας και Θρησκευμάτων):** Πως; Με ένα Προεδρικό Διάταγμα, το οποίο αποτύπωσε, ότι επί ΣΥΡΙΖΑ βγαίναν προκηρύξεις Δ.Ε ηθοποιών;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ (Εισηγητής της Μειοψηφίας)***(ομιλεί εκτός μικροφώνου):* Όλος ο κόσμος, που είναι έξω, είναι παρανοϊκός, δηλαδή;

Όλος ο κόσμος, που είναι έξω, ήταν έξω και επί ΣΥΡΙΖΑ για το θέμα αυτό. Μια χαρά ήτανε και έλεγε «απολυτήρια λυκείου». Διαβάστε τις ανακοινώσεις της ΠΟΘΑ, το 2017 και το 2018.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Παιδείας και Θρησκευμάτων):** Κύριε Σκουρολιάκο, μπορεί να είμαι πολλά πράγματα, αλλά δεν είμαι ψεύτης. Και επίσης, ξέρω να διαβάζω. Θα πρότεινα να κάνετε το ίδιο. Επειδή ο χρόνος μου τελειώνει, ευχαρίστως να τα ξαναπούμε και στην Ολομέλεια αυτά και να προσκομίσω και όλα τα στοιχεία, τα οποία διαψεύδετε. Διότι εγώ έχω την αλήθεια με το μέρος μου. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε Υφυπουργέ. Ολοκληρώθηκε επεξεργασία και εξέταση των σχεδίων νόμων του Υπουργείου Πολιτισμού και Αθλητισμού: Α. «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025» και Β. «Κύρωση Συμφωνίας Συνεργασίας στους τομείς του πολιτισμού και της εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές».

Όπως προκύπτει από τις τοποθετήσεις των Εισηγητών και των Ειδικών Αγορητών των Κομμάτων:

Ο Εισηγητής της Πλειοψηφίας, κ. Ιωάννης Πασχαλίδης, έχει ψηφίσει υπέρ.

Ο Εισηγητής της Μειοψηφίας, κ. Παναγιώτης (Πάνος) Σκουρολιάκος, δεν μετείχε της ψηφοφορίας.

 Ο Ειδικός Αγορητής του Κινήματος Αλλαγής, κ. Δημήτριος Κωνσταντόπουλος, επιφύλαξη.

Ο Ειδικός Αγορητής του Κ.Κ.Ε., κ. Ιωάννης Δελής, κατά.

 Η Ειδική Αγορήτρια της Ελληνικής Λύσης, κυρία Σοφίας – Χάιδω Ασημακοπούλου, επιφύλαξη.

 Η Ειδική Αγορήτρια του ΜέΡΑ25, κυρία Σοφία Σακοράφα, υπέρ.

Συνεπώς, τα σχέδια νόμων του Υπουργείου Πολιτισμού και Αθλητισμού γίνονται δεκτά επί της αρχής, επί των άρθρων και στο σύνολό τους, κατά πλειοψηφία. Σας ευχαριστώ.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μπαραλιάκος Ξενοφών (Φώντας), Μπαρτζώκας Αναστάσιος, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζαχαριάδης Κωνσταντίνος, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Στολτίδης Λεωνίδας, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 11.30’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**